Chaos in Kaapstad toe metro padvark probeer arresteerFoto bloot ter illustrasie. (Argieffoto) Metropolisiebeamptes in Kaapstad is Vrydag deur omstanders met klippe bestook toe hulle ’n beweerde padvark tot by ’n taxistaanplek agternasgesit het. Sommige van dié omstanders het boonop op beamptes geskiet. Vier omstanders is eindelik in hegtenis geneem terwyl twee beamptes beseer is. Die taxibestuurder wat vir die metropolisie weggejaag het, het te midde van die chaos weggekom. Luidens ŉ verklaring deur die metroraad het die hele herrie ontvou toe metropolisiebeamptes ŉ Toyota Quantum-taxi voorgekeer het nadat die bestuurder versuim het om by ŉ rooi verkeerslig in Bishop Lavis stil te hou. Die taxibestuurder het egter weggejaag en twee ongelukke veroorsaak voordat hy die voertuig by die Nyanga-taxistaanplek gelos en verder te voet gevlug het. “Omstanders by die taxistaanplek het metropolisiebeamptes met klippe bestook terwyl sommiges skote op beamptes afgevuur het. “Lede van die metropolisie se taktiese reaksie-eenheid het rubberkoeëls afgevuur om die omstanders te verjaag.” Teen die tyd wat die situasie tot bedaring gekom het, was die taxibestuurder skoonveld. Vier verdagtes is egter op die toneel in hegtenis geneem en onder meer van openbare geweld aangekla en dat hulle polisiebeamptes verhinder het om hul pligte uit te voer. Twee polisiebeamptes het beserings aan hul gesigte opgedoen nadat hulle deur klippe getref is. Een van dié beamptes moes na ŉ hospitaal vir verdere behandeling geneem word. Vier metropolisievoertuie is ook tydens die voorval beskadig. JP Smith, Kaapstad se burgemeesterskomiteelid vir veiligheid, sê dat al meer mense hulself by situasies betrek wat niks met hulle uit te waai het nie. In die proses help hulle verdagtes om weg te kom en moontlik nog misdade te pleeg. “Dié mense bring ook die lewens van ons personeel sowel as hul eie in gedrang. “Die betrokke voorval kon noodlottige gevolge gehad het.” Smith sê dit is verbysterd dat enigiemand polisiebeamptes kan verhinder om hul pligte uit te voer terwyl klagtes oor openbare veiligheid en geweldsmisdaad toeneem. “Ons veroordeel sulke skaamtelose optrede van wetteloosheid ten sterkste en hoop dat die hof ŉ sterk boodskap sal uitstuur dat dié soort gedrag nie geduld sal word nie.”